Саломе Зурабишвили

Саломе Нино Зурабишвили (гүрж. სალომე ზურაბიშვილი, франц. Salomé Zourabichvili; 1952 оны 3-р сарын 18-нд Францын Парис хотод төрсөн) —2018 оны 12-р сарын 16-наас Гүржийн Ерөнхийлөгч бөгөөд Гүржийн Зэвсэгт хүчний Ерөнхий командлагч. Гүржийн төрийн болон улс төрийн зүтгэлтэн. Тус улсын анхны эмэгтэй Ерөнхийлөгч (Нино Бурджанадзе түр үүрэг гүйцэтгэж байсан).

 Намтар 
Тэрээр Гүржийн улс төрийн цагаач эцэг Леван Зурабишвили (1906-1975) болон 1921 онд Гүржийг Зөвлөлт болгосны дараа Гүржийг орхин явсан эх Зейнаб Кедиа нарын гэр бүлд төржээ. Түүний эцгийн талын өвөг нь Иван Иванович Зурабишвили 1918, 1921 онд тусгаар тогтносон Гүржийн Засгийн газрын гишүүн байжээ. Элэнц өвөө (эцгийн эхийн эцэг) Нико Николадзе нь Поти дахь далайн боомтыг үүсгэн байгуулагч, Гүржийн төмөр замын бүтээн байгуулалтыг санаачлагч байсан ажээ. Тэд хоёулаа зохиолч, нийгмийн зүтгэлтэн, "Гүрж үндэстний эцэг" Илья Чавчавадзетай найз нөхдүүд байжээ.

Саломе Нино Зурабишвили 1952 оны 3-р сарын 18-нд Парист төрж, 1921 онд Бүгд Найрамдах Ардчилсан Гүрж улс задран унасны дараа Парис болон Левиль-сюр-Орж хоёрын хооронд суурьшиж байсан Франц дахь Гүржийн нийгэмлэгт өссөн. Цөллөгт байхдаа Гүржийн засгийн газартай ойр дотно харилцаатай, нэр хүндтэй цагаач гэр бүлд өссөн байна. 

17 настайдаа Парисын Улс төрийн шинжлэх ухааны дээд сургуульд элссэний дараа тэрээр 1969 оны 9-р сард "хүнд" хичээлийн жилд шууд орох боломжийг олгосон үр дүнг авчээ. 1970 онд тэрээр сургуулийнхаа Олон улсын шинжлэх ухааны секцэд элсэн орсон. Тэрээр Жан-Батист Дюросел, Луи Шевалье, Хелен Каррер д'Энкаусс, олон улсын хуульч Сюзанна Бастид зэрэг Францын хэд хэдэн алдартай профессоруудын удирдлаган дор суралцсан бөгөөд сүүлийн хоёр нь тус хүрээлэнд багшилсан цорын ганц эмэгтэйчүүд байв. Зурабишвили хичээл боловсролоо Зөвлөлтийн ертөнц рүү чиглүүлж, 1972 оны 7-р сард төгссөн байна. 1972-1973 онд тэрээр АНУ-ын Колумбийн Их сургуульд элсэн орж, гурван талт комиссын захирал байсан Збигнев Бжезински түүнд Зөвлөлтийн улс төр, Хүйтэн дайны дипломат харилцааны талаар хичээл ордог байжээ.
Түүний ах Отар Зурабишвили нь 2006 оноос хойш Франц дахь Гүржүүдийн холбоог тэргүүлж байв. 

1974 оноос хойш Францын Гадаад хэргийн яамны системд ажиллаж байсан. 1974-1977 онд Итали дахь Францын Элчин сайдын яамны 3-р нарийн бичгийн дарга, 1977-1980 онд НҮБ-д суугаа Францын байнгын төлөөлөгчийн газрын 2-р нарийн бичгийн даргаар ажиллаж байжээ. 1980-1984 онд Гадаад бодлогын газрын төв аппаратын дүн шинжилгээ, төлөвлөлтийн судалгааны төвийн ажилтанаар ажилласан.

1984-1988 онд АНУ дахь Францын Элчин сайдын яамны 1-р нарийн бичгийн даргаар ажиллаж байжээ. 1989-1992 онд Чад дахь Элчин сайдын яамны 2-р нарийн бичгийн даргаар ажиллаж байсан.

1992 онд Францаас НАТО-гийн дэргэд суугаа Байнгын төлөөлөгчийн газрын 1-р нарийн бичгийн дарга, 1993 онд Европын холбоонд суугаа Францын байнгын төлөөлөгчийн орлогчоор томилогдсон. 1996 оноос тус яамны техникийн зөвлөх, 1997 оноос Францын Гадаад хэргийн яамны байцаагчаар ажиллаж байсан. 1998-2001 онд Францын ГХЯ-ны Стратеги, аюулгүй байдал, зэвсэг хураах газарт ажиллаж байсан байна.

2001-2003 онд Францын олон улсын харилцаа стратегийн үндсэний батлан хамгаалах Ерөнхий газрын тэргүүн, 2003 оноос Гүрж улсад суугаа Францын Элчин сайд байсан. 

2004 оны 3-р сард Ерөнхийлөгч Михаил Саакашвили түүнийг Гүржийн Гадаад хэргийн сайдаар томилжээ. 

2005-2006 онд «Гүржийн зам» намын тэргүүн. 2010 оны 11-р сард Зурабишвили Гүржийн улс төрөөс зодог тайлж байгаагаа зарлаж, намын удирдлагыг Каха Сетуридзед шилжүүлэв. Түүний хэлснээр тэрээр Гүржид ардчилал байхгүй, сөрөг хүчин тус улсад ажиллах боломжгүй байна гэв. 

 Ерөнхийлөгч 
2018 онд тэрээр Ерөнхийлөгчийн сонгуульд гол нэр дэвшигчдийн нэг болсон. Тэрээр бие даан, нам бус нэр дэвшигчийн хувиар ажиллаж байсан ч эрх баригч "Гүржийн мөрөөдөл" намын дарга, тэрбумтан Бидзина Иванишвили тэргүүтэй удирдагчид түүнийг дэмжсэн, тэр дундаа “намын идэвхтэн, санхүүгийн тал дээр” нэг бус удаа тусалсан гэдгээ хүлээн зөвшөөрсөн.

Эхний шатанд тэрээр 38.6 хувийн санал авч тэргүүлсэн. 11-р сарын 28-нд болсон хоёр дахь шатны сонгуулийн санал хураалтаар Саломе Зурабишвили 59,52 хувийн (эсвэл 1,147,627) санал авч ялалт байгуулав. Зурабишвили тус улсын түүхэн дэх анхны эмэгтэй ерөнхийлөгч болж албан ёсоор Тангараг өргөх ёслолоо 12-р сарын 16-нд хийсэн байна. Сонгуульд ялалт байгуулсныхаа дараа тэрээр Гүржийн дайсан гэж үздэг Оростой хамтран ажиллахаас татгалзаж байгаагаа мэдэгдэв.

Тэрээр Гүржийг Европт нэгтгэх, НАТО-д элсэхийг дэмждэг. 2022 оны 3-р сарын 2-нд Орос Украиныг эзлэн түрэмгийлсэнтэй холбогдуулан Гүржийн Ерөнхийлөгч Саломе Зурабишвили, Ерөнхий сайд Иракли Гарибашвили нар хэвлэлийн бага хурлын үеэр тус улс Украин, Молдавын араас Европын Холбоонд элсэх өргөдлөө яаралтай гаргахаа мэдэгдэв.

 Гэр бүл 
Эхний нөхөр нь Гүрж эцэг, Украин эхийн хүү Николоз (Коки) Горжестани (Гугушвили) бөгөөд Иранд төрсөн, одоо АНУ-д амьдарч байгаа. Зурабишвили Коки Горжестанитай 1974 онд Ромд танилцжээ. Энэ гэрлэлтээс хоёр хүүхтэй: хүү Теймураз, охин Кетеван (АНУ дахь Франц 24 телевизийн сурвалжлагч), эцгийнхээ овогийг авсан.

Тэрээр хоёр дахь удаагаа Гүржийн тэрс үзэлтэн, сэтгүүлч Жанри Кашиатай (1939 - 2012 оны 3-р сарын 11) гэрлэж, Францад улс төрийн орогнол авч, улмаар тусгаар тогтносон Гүрж улсад сэтгүүлчийн карьераа үргэлжлүүлсэн. Хоёр дахь гэрлэлтээс хүүхэд байхгүй.

Ангилал:1952 онд төрсөн
Ангилал:Амьд хүн
Ангилал:21-р зууны улс төрч
Ангилал:20-р зууны дипломатч
Ангилал:21-р зууны дипломатч
Ангилал:Гүржийн ерөнхийлөгч
Ангилал:Гүржүүд
Ангилал:Францчууд
Ангилал:Бүгд Найрамдах Польшийн Гавьяаны одон шагналтан (рыцарь)
Ангилал:Италийн Бүгд Найрамдах Улсын Гавьяаны одон шагналтан (их загалмай)
Ангилал:Одооны төрийн тэргүүн
Ангилал:Францын Үндэсний Гавьяаны одон шагналтан (рыцарь)
Ангилал:Хүндэт легионы гишүүн (рыцарь)
Ангилал:Эмэгтэй хүн
Ангилал:Парисын хүн